Budapest Főváros Közgyűlésének

….. /2001. (…..) számú önkormányzati rendelete

egyes fővárosi önkormányzati rendeletek módosításáról

Budapest Főváros Közgyűlése a helyi önkormányzatokról szóló 1990. évi LXV. törvény (továbbiakban: Ötv.) 16. § (1) bekezdésében, a 18. § (1) bekezdésében, a lakások és helyiségek bérletére, valamint az elidegenítésükre vonatkozó egyes szabályokról szóló, többször módosított 1993. évi LXXVIII. törvény 63. § (3) bekezdésében kapott felhatalmazás alapján, hivatkozva az Ötv. 63/A. § a) és b) pontjában foglaltakra, összhangban a szociális igazgatásról és szociális ellátásokról szóló, többször módosított 1993. évi III. törvényben foglaltakkal, továbbá a közbeszerzésekről szóló 1995. évi XL. törvény (továbbiakban: Kbt.) 96. § (2) bekezdése a) pontjában kapott felhatalmazás alapján az alábbi rendeletet alkotja.

1. §

A Fővárosi Önkormányzat Szervezeti és Működési Szabályzatáról szóló 7/1992. 
(III. 26.) Főv. Kgy. számú rendelet (továbbiakban: SZMSZ) 7. számú melléklete „A Közgyűlés által a főpolgármesterre átruházott hatáskörök jegyzéke XIV. Belügyi Igazgatás” fejezete az alábbi új 6. ponttal egészül ki: 

„6. Javaslatot tesz a Városrendészeti Bizottság részére a hivatásos önkormányzati tűzoltóság teljesítménykövetelményeinek alapját képező kiemelt célok meghatározására.

1996. évi XLIII. tv. 245/F. § (2) bek.”

2. §

(1) A Fővárosi Városrehabilitációs Keretből juttatható támogatás feltételeiről és a pályázati eljárás rendjéről szóló többször módosított 62/2000. (XI. 30.) Főv. Kgy. számú rendelet (továbbiakban: Vr.) 3. § (1) bekezdés a) pontja helyébe az alábbi rendelkezés lép:

„a) ő vagy a vele életvitelszerűen együtt lakó közeli hozzátartozója – az önkormányzat által a pályázat benyújtásának időpontjáig megállapított – az alábbi pénzbeli juttatások legalább egyikében részesül: 

· időskorúak járadékában, vagy 

· rendszeres szociális segélyben, vagy
· lakásfenntartási támogatásban, vagy 
· kiegészítő családi pótlékban, vagy
· az illetékes szervtől gyermeknevelési támogatásban részesül, vagy
· közgyógyellátási igazolvánnyal rendelkezik, vagy 
· a beadás időpontjában ilyen kérelme elbírálása igazoltan folyamatban van, vagy 
· igazoltan közhasznú munkát végez, vagy 
· a vele életvitelszerűen együttlakó közeli hozzátartozó(k) jövedelmével együtt az egy főre jutó havi rendszeres nettó jövedelme a pályázat benyújtását megelőző 3 hónap átlagában a hatályos társadalombiztosításról szóló törvényben és a végrehajtására kiadott rendeletben megállapított öregségi nyugdíj mindenkori legkisebb összegét nem haladja meg, vagy”
(2) A Vr. 6. § (2) bekezdése helyébe az alábbi rendelkezés lép:

„(2) Az elnyerhető támogatás összege egy-egy lakóépület felújítása esetén az összköltség legfeljebb 50 %-a lehet.”

(3) A Vr. 8. § (1) bekezdése helyébe az alábbi rendelkezés lép:

„(1) Kerületi önkormányzati tulajdonú lakóépület esetén az 5. § és 6. § előírásait kell alkalmazni azzal az eltéréssel, hogy az elnyerhető támogatás összege egy-egy lakóépület felújítása esetén az összköltség legfeljebb 60 %-a lehet.”

(4) A Vr. 10. § (1) bekezdése helyébe az alábbi rendelkezés lép:

„(1) Kerületi önkormányzati tulajdonú lakóépület esetén az 5. § és 6. § előírásait kell alkalmazni azzal az eltéréssel, hogy az elnyerhető támogatás összege egy-egy lakóépület felújítása esetén az összköltség legfeljebb 70 %-a lehet”.

3. §

(1) A közbeszerzési eljárás egyes kérdéseiről szóló 6/2001. (III. 14.) Főv. Kgy. számú rendelet (továbbiakban: Kbr.) 8. § (1) bekezdése helyébe az alábbi rendelkezés lép:

„(1) Tárgyalásos eljárás folytatható le – a Kbt. 70. § (1) bekezdés b), e) pontjaiban, valamint (3) bekezdés a), c) pontjaiban foglalt feltételek fennállása esetén – ha:

a) célokmányhoz, illetve engedélyokirathoz kötött közbeszerzés esetén az okiratot jóváhagyó személy vagy szerv dönt az eljárás e fajtájáról;

b) célokmányhoz, illetve engedélyokirathoz nem kötött közbeszerzés esetén az eljárás e fajtáját a Közbeszerzési Bizottság előzetesen jóváhagyta.”

(2) A Kbr. 12. § (1) bekezdése helyébe az alábbi rendelkezés lép:

„(1) Az ajánlatkérő nevében eljáró személy az ajánlatok felbontásától számított 10 munkanapon belül egy ízben, az összes ajánlattevő számára azonos feltételekkel köteles legfeljebb 5 munkanap határidőt biztosítani a Kbt. 44. § és 46. § szerinti igazolás vagy nyilatkozat utólagos csatolására, formai hiányosságának pótlására, valamint egyéb, az ajánlattal kapcsolatos formai hiányosságok pótlására, így különösen a nem megfelelő aláírással vagy példányszámban benyújtott ajánlat esetén.”

4. §

(1) E rendelet a kihirdetése napján lép hatályba a (2) bekezdésben foglaltak figyelembevételével.

(2) A 3. §-ban foglaltakat a hatálybalépést követően megkezdett beszerzésekre kell alkalmazni.

               Dr. Tiba Zsolt                                                          Dr. Demszky Gábor

                   főjegyző                                                                   főpolgármester

Indokolás

Általános indokolás

Az SZMSZ –t az egyes fővárosi önkormányzati rendeletek módosításáról szóló 73/2001. (XI. 20.) Főv. Kgy. számú rendelet módosította, mely a Városrendészeti Bizottság hatásköri jegyzékét egy új hatáskörrel egészítette ki. Ezzel összhangban kerül meghatározásra a főpolgármester hatásköre.

A Vr. és a Kbr. módosítását az időközi magasabb szintű jogszabályi változás indokolja.

Részletes indokolás

Az 1. §-hoz

A Városrendészeti Bizottság hatáskörébe tartozik, hogy évente meghatározza – a főpolgármester javaslatára – a hivatásos önkormányzati tűzoltóság teljesítménykövetelményeinek alapját képező kiemelt célokat. Ezzel összhangban kerül meghatározásra a főpolgármesterre átruházott hatáskörök között a fenti javaslattételi jogosítvány.

A 2. §-hoz

A Vr. módosítása ösztönzően kíván hatni a kerületi önkormányzati tulajdonú lakóépületek felújítási munkáira azzal, hogy a Fővárosi Városrehabilitációs Keret terhére megpályázható vissza nem térítendő támogatás összegét egy-egy lakóépület felújítása esetén %-san megemeli, így a felújítás összköltségének kerületeket terhelő aránya alacsonyabb lesz. A rendelet módosítás hatálybalépése után várható, hogy a következő évi pályáztatásoknál a kerületek nagyobb számmal és nagyobb volumenű munkákra nyújtanak be pályázatokat.

A 3. §-hoz

A Kbr. jóváhagyását követően került a beruházási rendelet módosításra, a 8. § (1) bekezdésének módosítása ezért szükséges.

A Kbt. 43. § (4) bekezdés szerinti hiánypótlás lehetőségével összefüggő törvénymódosítás tette szükségessé a rendelet 12. § (1) bekezdésének módosítását.

